b'\n_START_ARTICLE_\nMatti Inkinen\n_START_PARAGRAPH_\nMatti Kalevi Inkinen (1. kes\xc3\xa4kuuta 1958 Masku \xe2\x80\x93 29. huhtikuuta 2009 Raisio) oli raisiolainen muusikko. Parhaiten h\xc3\xa4net tunnettiin SIG-yhtyeen laulusolistina ja johtohahmona. Inkinen tunnettiin my\xc3\xb6s kutsumanimell\xc3\xa4 "Inksu". _NEWLINE_Muusikonuransa lis\xc3\xa4ksi Inkinen toimi muun muassa mielisairaanhoitajana, lasten vastaanottokodeissa, margariinitehtaan trukinkuljettajana, radio- ja tv-toimittajana, peruskoulun luokanopettajan sijaisena sek\xc3\xa4 videoelokuvien maahantuontifirman sekaty\xc3\xb6miehen\xc3\xa4. H\xc3\xa4n opiskeli Turun yliopiston kasvatustieteiden tiedekunnan opettajankoulutuslaitoksella ja h\xc3\xa4nell\xc3\xa4 oli mielisairaanhoitajan koulutus. Inkinen oli SDP:n edustajana kaksi kautta Raision kaupunginvaltuustossa ja j\xc3\xa4senen\xc3\xa4 kaupungin sosiaali- ja terveyslautakunnassa sek\xc3\xa4 -jaostossa. Inkisell\xc3\xa4 oli puolisonsa kanssa kolme lasta.\n_START_SECTION_\nNuoruus\n_START_PARAGRAPH_\nMatti Inkinen syntyi Maskun pit\xc3\xa4j\xc3\xa4ss\xc3\xa4 vuonna 1958. Suku oli sodan tuomia siirtolaiskarjalaisia. Matti oli vakaumuksellinen pasifisti ja suoritti siviilipalveluksensa sairaala-apulaisena. Inkinen oli ideanikkari, joka imi vaikutteita v\xc3\xa4h\xc3\xa4n kaikkialta ymp\xc3\xa4rist\xc3\xb6st\xc3\xa4.  Inkinen oli yhteiskunnallisesti aktiivinen jo lukioaikana. Raisiossa risteysonnettomuuksissa kuoli 1970-luvulla kolme lukion oppilasta, joista yksi oli Inkisen l\xc3\xa4heinen kaveri. Inkisen vet\xc3\xa4m\xc3\xa4 kolmen oppilaan l\xc3\xa4hetyst\xc3\xb6 vieraili liikenneministeri Esa Timosen luona ja Raision keskustan liikenneturvallisuutta ryhdyttiin parantamaan.\n_START_SECTION_\nPerhe ja ty\xc3\xb6\n_START_PARAGRAPH_\nInkinen oli kes\xc3\xa4ll\xc3\xa4 1984 liftausmatkalla. Inkinen erosi aiemmasta tytt\xc3\xb6yst\xc3\xa4v\xc3\xa4st\xc3\xa4\xc3\xa4n Marjutista ja l\xc3\xb6ysi Kirsin, jonka kanssa meni naimisiin. Inkiselle ja Kirsille syntyi 90-luvun alussa ja puoliv\xc3\xa4liss\xc3\xa4 lapsia. _NEWLINE_Vaikka SIG menestyi yhtyeen\xc3\xa4, Inkinen halusi pit\xc3\xa4\xc3\xa4 musiikin ja yhtyeen toiminnan harrastuksena. Ajatus rockt\xc3\xa4hteydest\xc3\xa4 tai taiteilijael\xc3\xa4m\xc3\xa4st\xc3\xa4 tuntui h\xc3\xa4nest\xc3\xa4 vieraalta. Inkinen opiskeli ensin yliopistossa tarkoituksenaan valmistua luokanopettajaksi.  H\xc3\xa4nt\xc3\xa4 kiinnosti etenkin \xc3\xa4idinkieli mutta valmista ei tullut. Rahat loppuivat, ja h\xc3\xa4n meni mielisairaalan kouluttamattomaksi sijaiseksi. Keskell\xc3\xa4 Sigin suosion vuosia vuonna 1984 Inkinen aloitti mielisairaanhoitajaopinnot  ja h\xc3\xa4n valmistui vuonna 1987. Aluksi h\xc3\xa4n p\xc3\xa4\xc3\xa4tyi ihan muihin t\xc3\xb6ihin yritykseen, joka toi maahan videofilmej\xc3\xa4. My\xc3\xb6hemmin h\xc3\xa4n palasi koulutustaan vastaaviin teht\xc3\xa4viin ja ty\xc3\xb6skenteli muun muassa lastensuojelussa. Vuonna 2006 aloitti kolmivuotisen t\xc3\xa4ydent\xc3\xa4v\xc3\xa4n sairaanhoitajakoulutuksen ammattikorkeakoulussa.  _NEWLINE_Inkinen erosi 2000-luvun loppupuolella v\xc3\xa4h\xc3\xa4ksi aikaa vaimostaan, mutta pari palasi pian yhteen.\n_START_SECTION_\nPoliittinen toiminta\n_START_PARAGRAPH_\nInkinen oli vuosina 1996\xe2\x80\x932004 kaksi kautta Raision kaupunginvaltuustossa SDPn edustajana. H\xc3\xa4n oli j\xc3\xa4senen\xc3\xa4 sosiaali- ja terveyslautakunnassa sek\xc3\xa4 -jaostossa.\n_START_SECTION_\nSairastuminen, katoaminen ja kuolema\n_START_PARAGRAPH_\nLokakuussa 2008 Inkisell\xc3\xa4 todettiin suuri, mutta hyv\xc3\xa4laatuinen aivokalvon kasvain. Se oli aiheuttanut Inkiselle flunssan kaltaisia oireita elo-syyskuussa. Alussa oli vatsatautia, sitten afasiaa ja tasapainoh\xc3\xa4iri\xc3\xb6it\xc3\xa4. Kova p\xc3\xa4\xc3\xa4ns\xc3\xa4rky vaivasi, ja syyskuun lopussa peruttiin yksi Sigin keikka. \xc3\x84rh\xc3\xa4kk\xc3\xa4 kasvain leikattiin lokakuussa. Sen j\xc3\xa4lkeen alkoi rankka s\xc3\xa4dehoitojakso. Se vei Inkiselt\xc3\xa4 voimia ja keskittymiskyky\xc3\xa4, puhe takelteli ajoittain._NEWLINE_Matti Inkinen katosi 29. huhtikuuta vuonna 2009. Inkinen j\xc3\xa4tti kotiin lompakkonsa, ja matkan varrella hylk\xc3\xa4si py\xc3\xb6r\xc3\xa4ns\xc3\xa4 Viheri\xc3\xa4isiin. Viimeisi\xc3\xa4 havaintoja Inkisest\xc3\xa4 oli, kun h\xc3\xa4n oli menossa kohti Raisionlahtea kello 13. N\xc3\xa4ihin aikoihin Inkisen puhelin sammui. Joku n\xc3\xa4ki Inkisen viimeist\xc3\xa4 kertaa venesataman laiturilla._NEWLINE_Inkist\xc3\xa4 etsittiin kaksi viikkoa turhaan sek\xc3\xa4 viranomaisten ett\xc3\xa4 vapaaehtoisten voimin merest\xc3\xa4 mm. ruumiskoiran avulla veneell\xc3\xa4 ja maastoa haravoiden. Alussa ei saatu Matti Inkisen mukana olleen k\xc3\xa4nnyk\xc3\xa4n teletunnistustietoja, jotka olisivat ehk\xc3\xa4 voineet auttaa etsinn\xc3\xb6iss\xc3\xa4. Ohikulkija l\xc3\xb6ysi Inkisen kuolleena Raisionlahdelta 25. toukokuuta 2009. Ruumis kellui Kukonp\xc3\xa4\xc3\xa4n rantavesiss\xc3\xa4 Viheri\xc3\xa4isen aukon kohdalla. Inkinen oli j\xc3\xa4tt\xc3\xa4nyt reppunsa laiturille ja hukuttautunut mereen.\n_START_SECTION_\nInkisen kuoleman j\xc3\xa4lkeen\n_START_PARAGRAPH_\nInkisen itsemurha oli SIG:n j\xc3\xa4senten mielest\xc3\xa4 h\xc3\xa4nen reaktionsa siihen, ett\xc3\xa4 Inkisen katoamisp\xc3\xa4iv\xc3\xa4n\xc3\xa4 7 p\xc3\xa4iv\xc3\xa4\xc3\xa4 ja Iltalehti olivat uutisoineet Inkiseen kohdistuvista lapsipornon levitysep\xc3\xa4ilyist\xc3\xa4 ja asiaan liittyneest\xc3\xa4 poliisitutkinnasta. Toimittajat k\xc3\xa4viv\xc3\xa4t puhumassa asiasta Inkisen luona. Inkinen kiisti syytteet ja sanoi lapsipornon tulleen koneelleen vahingossa kun h\xc3\xa4n latasi musiikkia eMule- vertaisverkko-ohjelmalla. Inkinen oli edelleen toipilaana, ja h\xc3\xa4nell\xc3\xa4 oli vahva l\xc3\xa4\xc3\xa4kitys, ja mielialat vaihtelivat rajusti. H\xc3\xa4n oli vaimon mukaan muuttunut kuin toiseksi ihmiseksi s\xc3\xa4dehoitojen j\xc3\xa4lkeen, vointinsa huonontunut ja pel\xc3\xa4nnyt kasvaimen uusiutuvan. Vaikka Inkinen olikin kotonaan k\xc3\xa4yville Seiskan toimittajille rauhallinen, h\xc3\xa4n soitti muille yhtyeen j\xc3\xa4senille sanoen, ett\xc3\xa4 Seiskan juttu on kauhea._NEWLINE_Toimittaja Panu H\xc3\xb6rkk\xc3\xb6 sanoi Seiskaan kirjoittamassaan jutussa Inkisen vellovan lapsipornoskandaalin ytimess\xc3\xa4. Yhtye ilmoitti kaksi p\xc3\xa4iv\xc3\xa4\xc3\xa4 Inkisen l\xc3\xb6ytymisen j\xc3\xa4lkeen asettavansa boikottiin Seiskan ja Iltalehden, joiden otsikot olivat yhtyeen j\xc3\xa4senten lausuman mukaan ala-arvoisia. Seiska kiisti osuutensa Inkisen kuolemaan, ja sanoi Inkisen saaneen sanoa sanansa lehden juttuun. Seiska poisti pian uutisen sivultaan. Keskusrikospoliisin komisario Lars Henriksson sanoi Iltalehdelle, ett\xc3\xa4 on teoriassa mahdollista, ett\xc3\xa4 lapsiporno latautuu k\xc3\xa4ytt\xc3\xa4j\xc3\xa4n koneelle h\xc3\xa4nen tiet\xc3\xa4m\xc3\xa4tt\xc3\xa4\xc3\xa4n._NEWLINE_Inkisest\xc3\xa4 kertovan jutun tehnyt toimittaja Panu H\xc3\xb6rkk\xc3\xb6 oli saanut tietonsa l\xc3\xa4hteest\xc3\xa4, jota lehden edustaja ei suostunut l\xc3\xa4hdesuojaan vedoten paljastamaan ulkopuolisille. Ep\xc3\xa4iltiin poliisin rikkoneen vaitiolovelvollisuutta ja vuotaneen tiedon  l\xc3\xa4hdesuojaa hy\xc3\xb6dynt\xc3\xa4en. Poliisin lis\xc3\xa4ksi my\xc3\xb6s muita viranomaisia oli p\xc3\xa4\xc3\xa4ssyt Inkisen esitutkintatietoihin. Yhtyeen j\xc3\xa4senen antaman lausunnon mukaan "Matti Inkist\xc3\xa4 koskeva uutisointi Seiskan ja Iltalehden osalta on ollut ala-arvoista, mahdollisesti my\xc3\xb6s laitonta". Muun muassa Mielenterveyden keskusliiton puheenjohtaja Pekka Sauri kyseli, miten tieto vuosi lehdist\xc3\xb6lle ja Veltto Virtanen syytti lehdist\xc3\xb6\xc3\xa4 Inkisen kuolemasta._NEWLINE_SIG-yhtye teki rikosilmoituksen mahdollisesti poliisin tietovuodosta Seiska-lehteen. SIG laittoi kotisivulleen kilpailun tietovuodon l\xc3\xa4hteen l\xc3\xb6ytymisest\xc3\xa4. Muutaman kuukauden tutkimuksen j\xc3\xa4lkeen kihlakunnansyytt\xc3\xa4j\xc3\xa4 ilmoitti, ett\xc3\xa4 tietovuotajaa ei l\xc3\xb6ytynyt. Niinp\xc3\xa4 SIG saattoi julistaa tietovuotoa koskevalle kes\xc3\xa4kisalleen yhden voittajan, joka arvasi p\xc3\xa4iv\xc3\xa4n ja tutkinnan tuloksen oikein. T\xc3\xa4m\xc3\xa4n j\xc3\xa4lkeen Marjaana Koskinen ja joukko muita Varsinais-Suomen kansanedustajia j\xc3\xa4tti eduskunnalle kirjallisen kysymyksen koskien tietovuototutkimuksia. Entinen ministeri Osmo Soininvaara oli viel\xc3\xa4 lokakuussa sit\xc3\xa4 mielt\xc3\xa4, ett\xc3\xa4 Inkisen omaisten kannattaisi haastaa Seiska oikeuteen yksityisyyslain rikkomisesta. _NEWLINE_Oikeusministeri Braxin vastaus kirjalliseen kysymykseen oli, ett\xc3\xa4 yksitt\xc3\xa4inen rikosasia ei kuulu oikeusministerille tai hallitukselle, ja valitukset tulee suunnata oikeuskanslerille. Julkisen sanan neuvoston antaman lausunnon mukaan Seiska ei rikkonut hyv\xc3\xa4\xc3\xa4 journalistista tapaa julkistaessaan tiedon Inkiseen kohdistuneista lapsipornoep\xc3\xa4ilyst\xc3\xa4, koska jutussa ei ollut asiavirheit\xc3\xa4, ja ett\xc3\xa4 kyse oli vasta ep\xc3\xa4ilyst\xc3\xa4. My\xc3\xb6sk\xc3\xa4\xc3\xa4n JSN:n mukaan Inkisen yksityisyytt\xc3\xa4 ei oltu Seiskan lapsipornojutussa loukattu, koska Inkinen oli aiemmin antanut haastatteluja Seiskalle, jolloin h\xc3\xa4nen yksityisyytens\xc3\xa4 suoja oli jo kaventunut. _NEWLINE_Sig kertoi yhtyeen kotisivulla, ett\xc3\xa4 luottamus poliisiin ja muihin viranomaisiin on horjunut tapauksen johdosta. Sigin j\xc3\xa4ljelle j\xc3\xa4\xc3\xa4neet j\xc3\xa4senet p\xc3\xa4\xc3\xa4ttiv\xc3\xa4t Inkisen kuolemasta huolimatta jatkaa yhtyeen toimintaa. Seiskan toimittaja Panu H\xc3\xb6rkk\xc3\xb6 kertoi haastattelussa vuonna 2016, ett\xc3\xa4 on silloisen Seiskan julkaisujohtajan kanssa sopinut, etteiv\xc3\xa4t julkisuudessa kommentoi Inkisen tapausta.'